Пърси Биш Шели
Съвет

Превод от английски: Илия Люцканов, 1959

chitanka.info

Хамелеоните се хранят с светлина

и въздух само. А любов и слава

е на поетите насъщната храна

Ако и тям животът всичко дава

без труд и без борба, нима и те,

без много да му мислят, ще променят

боя като хамелеоните,

на всеки два-три часа,

тъй както им изнася?

Поетите на таз земя жестока

са, както би живял хамелеонът,

затворят ли го в пещера подморска,

където само сенките се гонят

Под лъч хамелеонът се променя;

поетът — без любов и слава,

а е тях малцина са удостоени

Защо се чудиме тогава,

че той непостоянен става?

Поет ли е — не бъркайте умът

му волен със богатство или власт:

че щом хамелеоните ядат

по-груба някоя храна, завчас

напълно им изчезва пъстротата

и се превръщат на влечуги земни,

тъй както гущерите — техни братя.

О, духове, дошли отвъд луната,

деца с сърце, което свети,

от тази участ се пазете!

1820

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.